Двама дебютанти във втората селекция за литературната награда „Гонкур“ 2013::Градското списание
Публикувана на: 07.10.2013
В началото на октомври академия "Гонкур" обяви втората селекция на претендентите за най-престижната френска награда за литература, в която остават 9 романа от общо 15 в началото. Като фаворити се очертават имената на Сорж Шаландон, Борис Разон и Лоран Сексик.
Според повечето френски медии селекцията не поднася големи изненади. Двама от авторите попадат в списъка с дебютните си романи: Борис Разон с Palladium и Фредерик Верже с Arden. В първия си роман Борис Разон, в момента журналист във France Télévisions, преди това 10 години главен редактор на онлайн изданието на Le Monde, разказва личната си история, за болестта, с която успява да се пребори. Романът на Фредерик Верже, преподавател по литература в Париж, вече е определен като изненадата на новия литературен сезон. Действието се развива по време на Втората световна война в измислена страна в Централна Европа, историята на двамата главни герои, почитатели на оперетата, се поставя на фона на основното събитие от епохата - нацистите и репресиите над евреите. Лоран Сексик, писател и лекар, попада в селекцията с 6-ия си роман "Случаят Едуард Айнщайн" (Le cas Eduard Einstein), посветен на смъртта на сина на Айнщайн. Предходният му роман "Последните дни на Стефан Цвайг" става бестселър във Франция. Сорж Шаландон (носител на наградата за роман на Френската академия преди 2 години), дългогодишен журналист във вестник Libération, е селекционират с 6-ия си роман "Четвъртата стена" (Le quatrième mur), в който действието се развива по време на гражданската война в Ливан. Сред авторите има и един белгиец - Жан-Филип Тусен, превеждан и на български език, с романа си "Гола" (Nue), последна част от четирилогията "Мари Мадлен Маргьорит дьо Монталт", посветена на неговата главна героиня, дизайнерка на висша мода. Останалите четирима автори, които присъстват във втората селекция с новите си романи, са Пиер Льометр (автор на криминални бестселъри), Шантал Тома (авторка на романа "Сбогом на кралицата", по който е създаден филмът на Беноа Жако), Силви Жермен (на български език е преведен романът й "Необятност") и Карин Тюил, чийто последен роман "Откритието на живота ни" (L’invention de nos vies) според издателството Grasset вече се превежда на немски и холандски език.
Повечето от романите са номинирани и за други литературни награди, които есента ежегодно се раздават във Франция. Според Le Nouvel Observateur присъствието на Шантал Тома в списъка на номинираните е грешка, тъй като статутът на "Гонкур" забранява да се отличава автор, който по същото време фигурира като жури на друга литературна награда, в случая Fémina.
На 29 октомври журито на "Гонкур" ще обяви финалната селекция, а на 4 ноември ще бъде обявен носителят на наградата.